stanford-oval/wikipedia huggingface dataset:
אוסקר פיסטוריוס
ביוגרפיה

אוסקר פיסטוריוס נולד בסנדטון, יוהנסבורג שבדרום אפריקה ב-22 בנובמבר 1986 להנקה ושיילה פיסטוריוס. רגליו נקטעו מתחת לברך כשהיה בן 11 חודשים, עקב היעדרה של עצם השוקית.
ב-2007 השתתף לראשונה בתחרות בינלאומית לנכים.
טענות שונות הועלו כנגד יתרון לא הוגן שמאפשרות לו רגליו המלאכותיות על פני מתחרים אחרים, זאת בעיקר משום ששאר המשתתפים בריצות הם בעלי רגל אחת. במאי 2008 קבע בית המשפט הבינלאומי לערעורים בספורט שפיסטוריוס רשאי להשתתף באולימפיאדת בייג'ינג, משום שאין הוכחה שרגליו התותבות מקנות לו יתרון, אך הוא לא השתתף באולימפיאדה משום שלא עמד בקריטריון האולימפי שנקבע בארצו.
באליפות העולם באתלטיקה שנערכה בטגו, קוריאה הדרומית באוגוסט 2011 זכה פיסטוריוס במדליית כסף בריצת שליחים 4x400 מטר לאחר שהשתתף בשלב המוקדמות. נוסף לכך, הוא העפיל לשלב חצי הגמר בריצת 400 מטר.
פיסטוריוס נכלל בסגל דרום אפריקה לאולימפיאדת לונדון, בריצת 400 מטר ובמרוץ השליחים 4X400 מטר. הוא המתחרה הראשון ללא שתי רגליים בתולדות המשחקים האולימפיים. באולימפיאדה עלה לשלב חצי הגמר בריצת 400 מטר תוך שהוא קובע את שיאו האישי 45.44. בשלב חצי הגמר סיים במקום ה-23 עם תוצאה של 46.54. במירוץ השליחים ל-4X400 מטר, עלה עם נבחרת דרום אפריקה לגמר; אמנם בשלב המוקדמות הנבחרת לא סיימה את המירוץ, לאחר שהרץ השני בקבוצה נפל, אך היא ערערה וטענה שרץ קנייתי הפיל אותו, הערעור התקבל, הנבחרת עלתה לגמר, וסיימה במקום השמיני.
כחודש לאחר האולימפיאדה השתתף פיסטוריוס במשחקים הפאראלימפיים בלונדון. הוא זכה במדליית זהב בריצת 400 מטר, במדליית זהב במירוץ השליחים ל-4X100 מטר, במדליית כסף במירוץ ל-200 מטר ובמקום הרביעי במירוץ ל-100 מטר. לאחר ההפסד במירוץ ל-200 מטר לברזילאי אוליביירה, טען פיסטוריוס שהמירוץ לא היה הוגן מאחר שאוליביירה רץ עם רגליים מלאכותיות ארוכות יותר; לאחר מספר ימים התנצל על טענה זו.
ביוגרפיה > רצח חברתו

ב-14 בפברואר 2013 נעצר פיסטוריוס לאחר שירה בחברתו, הדוגמנית ריבה סטינקאמפ, והואשם ברצח. פיסטוריוס לא הכחיש כי ירה, אך טען כי ירה בה בשוגג משום שחשב כי פורץ חדר לדירתם, בעוד היא ניסתה להפתיע אותו לרגל ולנטיין דיי. ב-22 בפברואר 2013 שוחרר בערבות עד למשפטו.
ב-28 במרץ 2013 זכה בערעור על תנאי הערבות שהגיש, והשופט החליט כי יוכל לצאת מארצו ולהשתתף בתחרויות אתלטיקה ברחבי העולם. השופט פסק לטובת פיסטוריוס גם בשלושה תנאי ערבות נוספים עליהם ערערו עורכי דינו של החשוד, כשהורה כי אין צורך בקצין מבחן שישגיח על הספורטאי באופן קבוע וביטל את האיסור על שתיית אלכוהול שהוטל על פיסטוריוס.
ב-12 בספטמבר 2014 הורשע פיסטוריוס בהריגת ריבה סטינקאמפ. נגזרו עליו חמש שנות מאסר. ב-19 בספטמבר 2015 הוא שוחרר מהכלא, לצורך ריצוי יתרת עונשו במעצר בית. בדצמבר 2015 שינה בית המשפט לערעורים את ההרשעה לרצח.
ביולי 2016 נידון ל-6 שנות מאסר. באוגוסט אותה שנה ניסה לשים קץ לחייו. בנובמבר 2017 נקבע כי תקופת מאסרו תוארך ל-13 שנים וחמישה חודשים, עד תחילת 2028. בנובמבר 2023, החליטה ועדת שחרורים לקצוב את תקופת מאסרו ל-9 שנים, וקבעה את שחרורו מהכלא, בתנאים מגבילים, ל-5 בינואר 2024.
הערות שוליים

↑  ג'ושוע רובינסון ואלן שוורץ, להתחרות בריצה באולימפיאדה - בלי רגליים, באתר הארץ, 18 במאי 2008
↑  אצן הפרוטזות פיסטוריוס לא ירוץ באולימפיאדה, באתר ynet, 18 ביולי 2008
↑  אבינעם פורת, היסטוריה באליפות העולם: פיסטוריוס בחצי הגמר, באתר ynet, 28 באוגוסט 2011
↑  אורן אהרוני, התביעה: "פיסטוריוס רצח בכוונה תחילה", באתר ynet, 15 בפברואר 2013
↑  אוסקר פיסטוריוס שוחרר בערבות, באתר ynet, 22 בפברואר 2013
↑  אוסקר פיסטוריוס יוכל לשוב לתחרויות מחוץ לארצו, באתר וואלה, 28 במרץ 2013
↑  רויטרס, האצן אוסקר פיסטוריוס הורשע בהריגת זוגתו, באתר ynet, 12 בספטמבר 2014
↑  עמית ולדמן, ‏דרום אפריקה: 5 שנות מאסר לאצן אוסקר פיסטוריוס, באתר ‏מאקו‏, 21 באוקטובר 2014
↑  בית המשפט בדרום אפריקה שינה את הרשעתו של פיסטוריוס מהריגה לרצח, באתר וואלה, 3 בדצמבר 2015
↑  פיסטוריוס הובהל לבי"ח לאחר שניסה להתאבד, באתר ערוץ הספורט, 7 באוגוסט 2016
↑  בית המשפט העליון בדרא"פ הכפיל את עונש המאסר של אוסקר פיסטוריוס ל-13 שנה, באתר וואלה, 24 בנובמבר 2017
↑  none, ‏10 שנים אחרי: פיסטוריוס ישוחרר מהכלא, באתר ‏מאקו‏, 24 בנובמבר 2023
| --- | --- |
בקרת זהויות :  PLWABN: 9810672835205606  BnF: cb16205460h (data)  CiNii: DA17768656  GND: 138509816  World Athletics: 14220961  ISNI: 0000 0000 7854 2783  LCCN: no2009107210  NDL: 001126272  NKC: js20090423011  NLK: KAC201227934  NTA: 383073294  SUDOC: 149472986  VIAF: 86410902   WorldCat (עם VIAF): 86410902
אוסקר פון קסילנדר

| --- | --- |

גנרל אוסקר פון קסילנדר
 לידה:  16 בינואר 1856 מיינץ, הדוכסות הגדולה של הסן 
 פטירה:  22 במאי 1940 (בגיל 84) מינכן, גרמניה הנאצית גרמניה הנאצית
 מדינה:  הרייך הגרמני 
 השתייכות:   צבא הקיסרות הגרמנית
 תקופת הפעילות:  1874–1918 (כ־44 שנים)
 דרגה:  גנרל חיל הרגלים
 תפקידים בשירות
 מפקד הדיוויזיה הבווארית ה-6   מפקד הקורפוס הבווארי ה-1
 פעולות ומבצעים
 מלחמת העולם הראשונה
 עיטורים
 פור לה מריט   צלב האבירים של המסדר הצבאי של מקס יוזף
 
אוסקר פון קסילנדר (בגרמנית: Oskar von Xylander; 16 בינואר 1856 – 22 במאי 1940), היה גנרל גרמני, שפיקד על קורפוס במלחמת העולם הראשונה.
ביוגרפיה > תחילת הקריירה

פון קסילנדר נולד ב-16 בינואר 1856 לאביו אוטו ריטר אונד אדלר פון קסילנדר ולאשתו רוזליה, במיינץ שהשתייכה לדוכסות הגדולה של הסן. ב-1874 התגייס פון קסילנדר לצבא הבווארי והצטרף לרגימנט המשמר הבווארי ה-1. בהמשך מילא פון קסילנדר תפקידי פיקוד ומטה, בשנת 1903 הועלה לדרגת אוברסט ומונה למפקד רגימנט המשמר הבווארי ה-1. בשנת 1906 הועלה לדרגת גנרל מיור, ובשנת 1907 מונה למפקד החטיבה הבווארית ה-9. בשנת 1910 הועלה לדרגת גנרל לויטננט, ובשנת 1912 מונה למפקד הדיוויזיה הבווארית ה-6. בשנת 1913 הועלה פון קסילנדר לדרגת גנרל חיל הרגלים, ומונה למפקד הקורפוס הבווארי ה-1.
ביוגרפיה > מלחמת העולם הראשונה ואחריתו

עם פרוץ מלחמת העולם הראשונה היה פון קסילנדר מפקד הקורפוס הבווארי ה-1 שהיה חלק מהארמייה השישית ולחם בחזית המערבית, ונטל חלק בקרב לורן. לאחר מכן לחם פון קסילנדר עם הקורפוס שבפיקודו בקרבות השונים, ועוטר בעיטורי צלב האבירים של המסדר הצבאי של מקס יוזף, הפור לה מריט, והצלב הגדול של עיטור ההצטיינות הצבאית הבווארי עם כתר וחרבות, וב-23 ביוני 1918 פרש לביתו.
פון קסילנדר נפטר במינכן ב-22 במאי 1940 והוא בן 84 שנים.
ראו גם

הקיסרות הגרמנית במלחמת העולם הראשונה
אורות (אלבום)

אורות  הוא אלבומו השני של הזמר אברהם טל, שיצא לאור ב-28 ביוני 2010 על ידי חברת התקליטים "הד ארצי". האלבום זכה להצלחה מסחרית, מכר למעלה מ-80,000 עותקים והגיע למעמד אלבום פלטינה כפול. טל כתב והלחין את רוב השירים באלבום, וכן הפיק ועיבד אותם לצד יונתן דגן.
הפקה

לפני צאת האלבום יצאו לרדיו הסינגלים "אורות " ו"מחוזקים לעולם" שכתב והלחין טל, שזכו שניהם להצלחה. השיר "מחוזקים לעולם" הגיע לראש מצעדי הפזמונים של גלגלצ ושל רשת ג'. אחרי צאת האלבום יצא גם הסינגל "אם את הולכת", אותו הלחין טל יחד עם בוריס מוזיצ'וק. אחריו יצא הסינגל הרביעי "ימים". הסינגלים דורגו בדירוגים גבוהים במצעדי הפזמונים וזכו להשמעות רבות בתחנות הרדיו.
באלבום נכלל השיר "תן לי להיות", שאת מילותיו כתב רפאל אלישע, שנהרג במלחמת ששת הימים; טל הלחין והקליט את השיר במסגרת הפרויקט "עוד מעט נהפוך לשיר".
בספטמבר 2010 זכה השיר "אורות", מתוך האלבום, בתואר שיר השנה במצעד השנתי של גלגלצ. השיר זכה גם בפרס אקו"ם לשיר השנה.
לצד יציאת הסינגל "אורות" מתוך האלבום, שזכה להצלחה, הוציא טל אלבום רמיקסים, ובו שמונה גרסאות כיסוי של אמנים שונים לשיר זה, בהם גרסה של להקת ההיפ הופ הישראלית "התקווה 6".
רשימת השירים באלבום

אורות
מחוזקים לעולם
אבא
אני לא מרים ידיים
אם את הולכת
ימים
טטלה
סימן שהכול טוב
שוב חזרו הקולות
לילות
תן לי להיות
שיר הלל
הערות שוליים

↑  אלבום פלטינה לאורות, באתר של אברהם טל
↑  אור ברנע, העם עם אברהם, באתר ynet, 8 בספטמבר 2010
| --- | --- |
בקרת זהויות :  MusicBrainz release group: 287c194f-bb39-4aa2-89f4-9ea628184cda
אוסקר פורלונג

אוסקר אלברטו פורלונג צ'ריטיינאו (בספרדית: Oscar Alberto Furlong Chretienneau; ‏22 באוקטובר 1927 – 11 ביוני 2018) היה כדורסלן, טניסאי ומאמן טניס ארגנטינאי. ככדורסלן הוא זכה עם נבחרת ארגנטינה באליפות העולם הראשונה ב-1950 ובפרס ה-MVP של אליפות העולם בכדורסל הראשון בהיסטוריה. הוא התחרה גם בטורניר הכדורסל האולימפי בלונדון 1948 והלסינקי 1952, ונכנס להיכל התהילה של פיב"א בספטמבר 2007.
ראשית חייו

פורלונג החל לשחק כדורסל וטניס במועדון ספורט וילה דל פארקה. מאוחר יותר הוא התרכז בכדורסל, במחלקות הנוער של המועדון. לאחר הופעת הבכורה שלו בקבוצה הבוגרת ב-1944 זכה פורלונג ב-6 אליפויות טורניאו מטרופוליטנו בואנוס איירס (1945–1948, 1951 ו-1954), ליגת חובבים שנוהלה על ידי התאחדות הכדורסל הארגנטינאית. בשנת 1953 החל פורלונג ללמוד באוניברסיטת סאות'רן מתודיסט בטקסס, ארצות הברית, במדיה שיחק כדורסל מכללות. הוא סיים את לימודיו ב-1956, אז הגיע לפיינל פור טורניר אליפות המכללות בכדורסל.
קריירה בנבחרת הלאומית

פורלונג הופיע במדי נבחרת ארגנטינה בטורניר הכדורסל באולימפיאדת לונדון (1948), ולאחר הפסד צמוד 57–59 לאלופה בסופו של דבר, ארצות הברית, בו קלע 18 נקודות, כונה על ידי מאמן ארצות הברית, עומאר בראונינג, "אחד משחקני בכדורסל הטובים ביותר שראיתי". על אף שניצחה שלושה משחקים מתוך חמישה לא הצליחה הנבחרת להעפיל לרבע הגמר וסיימה במקום ה-15 מתוך 23 נבחרות. לאחר הטורניר קיבל פורלונג הצעות לשחק במדי קבוצות ה-NBA מיניאפוליס לייקרס ובולטימור בולטס ובקבוצת כדורסל המכללות של אוניברסיטת קנטקי, אך דחה את כולן.
פורלונג היה חבר בנבחרת ארגנטינה שזכתה באליפות העולם בכדורסל 1950, אליפות העולם הראשונה, סיים כסגן מלך הסלים ונבחר לחמישיית הטורניר ול-MVP של אליפות העולם בכדורסל. בגמר הטורניר נגד ארצות הברית הוא קלע 20 נקודות. במשחקים הפאן-אמריקאיים 1951 עזר פורלונג לנבחרתו לזכות במדליית הכסף. בטורניר הכדורסל באולימפיאדת הלסינקי (1952) הוביל פורלונג את ארגנטינה למקום הרביעי לאחר שהפסידה בחצי הגמר לארצות הברית 76–85.
בשנת 1953, לאחר שהוביל את נבחרתו לזכייה באוניברסיאדה הוא קיבל מלגה לאוניברסיטת סאות'רן מתודיסט, במדיה שיחק שלוש שנים. ב-1955 הוא עזר לארגנטינה לזכות שוב מדליית הכסף במשחקים הפאן-אמריקאיים.
פרישה מכדורסל וקריירת טניס

בשנת 1957, בזמן ששיחק כדורסל במדי וילה דל פארקה, נאלץ פורלונג לפרוש מוקדם, בגיל 30, לאחר שהמשטר הצבאי החדש החליט שכל חברי נבחרת ארגנטינה באליפות העולם ייחשבו כמקצוענים, מכיוון שהפרו את "קוד החובבנות" של הוועד האולימפי הבין-לאומי לאחר שקיבלו מכוניות במתנה. ב-8 בינואר 1957 הושעו כל חברי הנבחרת מכדורסל לכל החיים.
מאוחר יותר שיחק פורלונג טניס, ודורג שביעי במדינה. ב-1966 הצטרף לוועדה של איגוד הטניס הארגנטינאי והפך לסגן נשיא, ולאחר מכן מונה למאמן נבחרת גביע דייוויס של ארגנטינה. בשנתו האחרונה כמאמן הנבחרת הוביל פורלונג את ארגנטינה לחצי גמר גביע דייוויס 1977.
הערות שוליים

1 2  פרופיל, באתר היכל התהילה של פיב"א
↑  Kentucky New Era - Google News Archive Search, news.google.com
פורלונג (בלבן) באליפות העולם בכדורסל 1950.
אוסטריה הפדרלית

המדינה הפדרלית של אוסטריה, או המדינה השיתופית אוסטריה (בגרמנית: Bundesstaat Österreich) הייתה המשכה של הרפובליקה האוסטרית הראשונה בין השנים 1934 ו-1938, כשהייתה מדינה חד-מפלגתית שהונהגה על ידי חזית המולדת הפשיסטית. אופי הממשל היה ממשלה סמכותנית שהתבססה על שילוב של השפעות קתוליות פשיסטיות איטלקיות ושמרניות.
היסטוריה

עם פירוק האימפריה האוסטרו-הונגרית, הוקמה רפובליקה חדשה בשטחים דוברי הגרמנית של האימפריה: אוסטריה הגרמנית. זו פורקה ב-1920 ובמקומה הוקמה הרפובליקה האוסטרית הראשונה. משטר רפובליקה זו היה חלש ואוסטריה סבלה ממשברים רבים, בין היתר במהומות יולי 1927.
אוסטריה הפדרלית הוקמה בעקבות משבר פרלמנטרי ב-1933 שאותו ניצל הקנצלר אנגלברט דולפוס כעילה לפיזור הפרלמנט והפעלת צווי חירום נגד מתנגדיו הפוליטיים. בהמשך, משבר פוליטי זה הוביל למלחמת אזרחים קצרה ב-1934. בסיומה ועם ניצחון דולפוס על כוחות השמאל, אוסטריה הפכה לדיקטטורה באופן מלא, וסמליה ושמה הרשמי השתנו בעקבות המהלך.
במהלך תקופה זו, מצבם של היהודים לא הורע (בניגוד ליהודי גרמניה), ואוסטרים יהודים אף היו פעילים במפלגת חזית המולדת ובעלי תפקידים בממשלה. כמו כן, חלק מהארגונים היהודים המשיכו לפעול, לרבות הקהילה היהודית וינה (IKG) ובית"ר. עם זאת, פעילות הנאצים לא פסקה למרות הוצאתם מהחוק, וביולי 1934 נאצים אוסטרים התנקשו בקנצלר דולפוס. ניסיון הפוטש של הנאצים כשל, וקורט שושניג דיכא את המרידה והחליף את דולפוס כקנצלר.
למרות כישלון הפוטש, גרמניה הנאצית המשיכה לנסות להפוך את אוסטריה לנאצית, והופעל לחץ רב מצד אדולף היטלר על המשטר האוסטרופשיסטי. בשנים אלו אוסטריה ניסתה לשמור על עצמאותה, אולם אט אט איבדה את ריבונותה בפועל. ב-1936, ב"הסכם יולי", נאלץ שושניג לקבל מספר דרישות של היטלר בתמורה להכרה גרמנית בעצמאות אוסטריה: מינוי שני שרים המקורבים לנאצים וקבלת חברים נאצים לשורות "חזית המולדת" (דבר שאיפשר להם לקבל תפקידים בשירות המדינה). כמו כן, בנספח החשאי להסכם הותרה מחדש הופעתם של עיתונים פרו־נאציים. ניתן לומר שהסכם זה היה הצעד הראשון שסימן את סופה של אוסטריה הריבונית. כיוון ש"משמר המולדת" ומנהיגה, שטארהמברג (Ernst Rüdiger Starhemberg), לא שיתפו פעולה עם שושניג, הוא פירק את התנועה, מיזג את חבריה לתוך מפלגת "חזית המולדת" והפך למנהיגה של המפלגה. "חזית המולדת" הייתה המפלגה היחידה שקיומה הותר באוסטריה.
שקיעה

המשטר באוסטריה שרד כל עוד איטליה הפשיסטית פרסה את מטריית ההגנה שלה מפני האימפריאליזם של גרמניה הנאצית. אולם, כאשר ניסה מוסוליני לשים קץ לבידוד הבינלאומי הגובר של איטליה (בעקבות הפלישה לאתיופיה) על ידי יצירת הברית עם היטלר ב-1936, נותרה אוסטריה לבדה מול לחץ גרמני הולך וגובר.
כדי להגן על עצמאותה של אוסטריה, הגיע שושניג להסכם עם היטלר בפברואר 1938, לפיו יקבלו חנינה 17,000 נאצים אוסטריים וישולבו בחזית המולדת, ארתור זייס-אינקווארט, מנהיג הנאצים האוסטריים, ימונה לשר הפנים והביטחון, והרמטכ"ל האנטי־נאצי אלפרד יאנזה יוחלף בפרנץ במה. ככל שהלחץ הנאצי גבר, ניסה שושניג לגייס תמיכה עממית לעצמאותה של אוסטריה באמצעות משאל עם. היטלר טען בתגובה לניסיון הונאה והצבעה מזויפת מצד שושינג, ודרש ממנו להעביר את הממשלה לנאצים האוסטריים, אחרת יהיה עליו להתכונן לפלישה. שושניג, שלא היה מסוגל להשיג תמיכה בצרפת או בבריטניה, התפטר בערב ה-11 במרץ כדי למנוע שפיכות דמים. בתחילה נשיא אוסטריה וילהלם מיקלס סירב למנות את זייס-אינקווארט לקנצלר, אולם אף מועמד אחר מהמפלגה הנוצרית-סוציאלית לא הסכים להתמנות. עוד באותו היום, הנספח הצבאי של גרמניה הנאצית גנרל-לויטננט וולפגנג מף הציג בפני מיקלס אולטימטום ואיים בפלישת הוורמאכט, איום שמיקלס לא נענה לו. עם זאת, טלגרמה מזויפת מטעם זייס-אינקווארט (שטרם היה קנצלר) נשלחה לגרמניה בדרישה שהצבא הגרמני יסייע בהשלטת סדר. בחצות הלילה 12 במרץ, נכנע מיקלס ומינה את זייס-אינקווארט לקנצלר אוסטריה.
למחרת בבוקר פלש היטלר לאוסטריה והכריז עליה כחלק מהרייך הגרמני, והיא סופחה רשמית לאחר מכן ב-15 במרץ 1938 לאחר משאל עם שנערך (אנשלוס). בתחילה הוגדרה אוסטריה כמדינה פדרלית בתוך גרמניה הנאצית ששמה בגרמנית הוא Land Österreich, אולם עם רפורמות מנהלתיות ב-1 במאי 1939 אוסטריה חולקה ל-7 רייכסגאו שנקראו יחד בשם "אוסטמארק". עם זאת, ב-8 באפריל 1942 הוחלט כי השם מזכיר את אוסטריה העצמאית לשעבר וקבוצת הגאו שונתה לשם הגרמני Alpen - und Donau-Reichsgaue, פירושו ה"רייכסגאוהים של האלפים והדנובה". שטחה של אוסטריה נקרא בשם זה עד כניסת הצבא האדום לשטחה והקמת אוסטריה העצמאית.
אידאולוגיה

השלטון באוסטריה הפדרלית היה חד-מפלגתי והונהג על ידי מפלגת חזית המולדת האוסטרית בעלת היסודות הפשיסטיים.
ראו גם

אנשלוס
אנגלברט דולפוס
קורט שושניג
אוסטרופשיזם
לקריאה נוספת

חיים לזר-ליטאי, אף-על-פי: ספר עליה ב', תל אביב: מכון ז'בוטינסקי, ה'תשי"ז, באתר "כותר", פרק עשירי: וינה 1938.
ד"ר אברהם ברקאי ופרופ' פול מנדס-פלור, תולדות יהודי גרמניה בעת החדשה, ירושלים: מרכז זלמן שזר לתולדות ישראל, 2005, כרך ד': התחדשות וחורבן 1918–1945, פרק חמישי: מגמות פוליטיות ומודעות לנוכח המשבר, 6. המדיניות היהודית באוסטריה וצ'כוסלובקיה (1938-1918).
טובה קורצ'ין, החיפוש אחר האמת: השואה בהונגריה ואוסטריה - עובדות ושקרים, פתח תקווה: סטימצקי הוצאה לאור, 2021.
הערות שוליים

↑  ⁨יהודים בממשלת אוסטריה, ⁨דבר, 2 בנובמבר 1934. אוסף העיתונות, הספרייה הלאומית, באתר www.nli.org.il
↑  דיטרסדורף אליעזר, קורט שושניג, קנצלר אוסטריה, מתקבל במסדר של חברי תנועת בית"ר, באתר ארכיון בית לוחמי הגטאות, ‏קיץ 1937
וינה, 1936. כינוסה של מפלגת חזית המולדת
אורושהאזה

אורושהאזה (בהונגרית: Orosháza) היא עיר במחוז בקש בהונגריה, על גדות הנהרות מארוש (Maros) וקרש (Körös). פירוש שם העיר הוא "ביתו של אורוש". העיר היא מרכז חינוך, תרבות ונופש אזורי, ופועלים בה מוזיאון, ספרייה, גלריה לאמנות, וארבורטום (גן אקלום לעצים) ובו כאלפיים מיני צמחים.
בעיר קיימת כנסייה לותרנית שבנייתה החלה בסוף המאה ה-18.
קהילה יהודית

לפני הכיבוש הגרמני היו בעיר כ-580 יהודים, מתוך כ-25,000 תושבים. רוב חברי הקהילה היו נאולוגים, ועם מוסדותיה נמנו בית ספר יסודי יהודי ואגודות חברתיות ודתיות.
כחודש לאחר הכיבוש הגרמני, (מבצע מרגרטה) באפריל 1944, ירו הגרמנים בעשרות גברים יהודים. במאי 1944 הוקם גטו בו רוכזו גם יהודים מהנפה.
ביוני גורשו רוב הכלואים בגטו למחנה שטרסהוף (Strasshof) שבאוסטריה. היתר גורשו לאושוויץ.
ילידי המקום

אלק פאלוש (במקור פרידמן, 1883 – 1950) היה גרפיקאי יהודי-הונגרי, אמן ומעצב תפאורות.
ג'רג' דנש (1923 – 2015 ) היה עורך דין, היסטוריון, גאוגרף, יועץ מדעי, ספלאולוג יהודי-הונגרי.
אגנש פדור (במקור פישר, 1909 – 1990), הייתה סופרת יהודייה-הונגרייה, עיתונאית, גרפיקאית, פסלת.
מיקלוש מילר (1913 – 2000) היה צלם יהודי-הונגרי-ספרדי.
דיולה פאפ (במקור קוהן, כלומר כהן, 1899 – 1983) היה צייר יהודי-הונגרי, מעצב גרפי, אמן תעשייתי.
ערים תאומות

רומניה קאריי, רומניה
אוניברסיטת אוהיו

ערך זה עוסק באוניברסיטה באת'נס, אוהיו. אם התכוונתם לאוניברסיטה בקולומבוס, אוהיו, ראו .
| --- | --- |

שער הקמפוס העיקרי של האוניברסיטה
שער הקמפוס העיקרי של האוניברסיטה
 אוניברסיטה ציבורית
 על שם:  אוהיו 
 מוטו:  Religio Doctrina Civilitas, Prae Omnibus Virtus (בלטינית: דת, לימוד, מוסר ומעל הכל מידות טובות)
 תקופת הפעילות:  1804–הווה (כ־220 שנה)
 מייסדים:  מנשה קטלר 
 קמפוס:  כפרי
 בעלי תפקידים
 נשיא:  מייקל מקרובי
 סגל:  3,687 (נכון ל־אוגוסט 2020) 
 סטודנטים
 :  25,714 (נכון ל־אוגוסט 2020) 
 מיקום
 מיקום:  את'נס, אוהיו
 מדינה:  ארצות הברית ארצות הברית
 קואורדינטות:  39°19′39″N 82°06′00″W﻿ / ﻿39.3275°N 82.1°W﻿ / 39.3275; -82.1
 www.ohio.edu
  (למפת אוהיו מוגדלת) קולומבוס קליבלנד סינסינטי טולידו דייטון ינגסטאון פארמה אקרון פ נ ס י ל ב נ י ה  וירג'יניה המערבית  קנטקי א י נ ד י א נ ה  מישיגן קנדה ימת איריאוניברסיטת אוהיו(למפת אוהיו רגילה) קולומבוס קליבלנד סינסינטי טולידו דייטון ינגסטאון פארמה אקרון פ נ ס י ל ב נ י ה  וירג'יניה המערבית  קנטקי א י נ ד י א נ ה  מישיגן קנדה ימת איריאוניברסיטת אוהיו
 
אוניברסיטת אוהיו (באנגלית: Ohio University, בקיצור נפוץ OU) היא אוניברסיטת מחקר ציבורית שמרכזה בעיר את'נס, אוהיו. האוניברסיטה היא אחת מ-25 האוניברסיטאות הגדולות בארצות הברית ומהקדומות שבהן. קיומה נקבע בחוק הקונגרס הקונטיננטלי ב-1787, אושרר על ידי הקונגרס של מדינת אוהיו ב-1804 והיא נפתחה ב-1809. באוניברסיטה נלמדים כ-250 תחומי ידע אקדמיים בשישה קמפוסים. נכון ל-2015 למדו בקמפוס את'נס 29,217 סטודנטים ובשאר הקמפוסים 40,025
היסטוריה

קיומה של אוניברסיטה בטריטוריה הצפון-מערבית נקבע בתקנות צפון-מערב (או בשמם הפורמלי והמלא: "An Ordinance for the Government of the Territory of the United States, North-West of the River Ohio) שאומצו על ידי הקונגרס הקונטיננטלי ב-13 ביולי 1787 וצירפו למעשה את הטריטוריה שתקרא לימים אוהיו לארצות הברית המתהווה. בכך הייתה האוניברסיטה המוסד האקדמי הראשון באמריקה שנוצר בתוקף חוק. מי שיזם ודחף לכינונה של האוניברסיטה היה הכומר ואיש המדע מנשה קטלר.
ב-1797 יצאה משלחת ממריאטה, אתר ההתיישבות הראשון בטריטוריה, במעלה נהר הוקינג ואיתרה את מקומה של את'נס כמקום ראוי להקמת העיר האוניברסיטאית. ב-18 בפברואר 1804 אישר הקונגרס של מדינת אוהיו החדשה את ההחלטה להקמת "אוניברסיטת אמריקה המערבית" (American Western University). ב-1809 נרשמו שלושת הסטודנטים הראשונים ללימודים באוניברסיטה. על שער האוניברסיטה נרשם המוטו הלקוח מתוך תקנות צפון-מערב: "Religion, morality and knowledge being necessary to good government and the happiness of mankind, schools and the means of education shall forever be encouraged." ("דת, מוסר וידע הכרחיים לממשל הטוב ולאושר האנושות, יש לעודד תמיד בתי ספר כאמצעי לחינוך").
במחצית השנייה של המאה ה-20 ידעה האוניברסיטה גידול מרשים במספר הסטודנטים, מ-7,000 ב-1955 ל-20,000 ב-1970. בתקופה זו שילשו הקמפוסים את שטחם, הוקמו 25 מבני מעונות סטודנטים, יוסדו תחנת רדיו וטלוויזיה והוקם אולם ספורט (ארנה) בן 13,000 מושבים (Convocation Center). ב-7 במאי 1964 בחר הנשיא לינדון ג'ונסון להכריז על תוכנית "Great Society" שלו, לקידום החינוך וההשכלה בארצות הברית בנאומו באוניברסיטת אוהיו.
ב-1975 נפתח באוניברסיטה בית ספר לרפואה ואוסטאופתיה "Ohio University Heritage College of Medicine".
קמפוסים > את'נס

הקמפוס הראשי והמרכזי של האוניברסיטה ממוקם באת'נס על גדות נהר ההוקינג. פיתוח הקמפוס החל מ-1812 עם הקמתו של המבנה המרכזי, בניין מנשה קלטר (Manasseh Cutler Hall). אדריכלות הקמפוס מימי הנשיא תומאס ג'פרסון, והשילוב העדין של מבנים מודרניים, הופכת אותו לאחד המיוחדים והיפים באמריקה. הקמפוס נחלק לארבעה מתחמים (הקרויים green - ירוקים, כיוון שהם טובלים בירק ובפארקים). רובם המכריע של הסטודנטים וחלק ניכר מאנשי הצוות מתגוררים בשטח הקמפוס.
קמפוסים > את'נס > College Green

ריבוע הדשא המרכזי של קמפוס את'נס נקרא College Green וסביבו מצויים המבנים המוקדמים של האוניברסיטה, בהם שער הכניסה הראשי, בניין נשיא האוניברסיטה, בניין מנשה קלטר, בניין הקולג' למדעים ואומנויות (למעשה, הפקולטה למדעי הרוח, למדעי הטבע ולמתמטיקה), בניין מקגאפי (McGuffey Hall), על שם נשיאה הרביעי של האוניברסיטה בשנים 1839-1843, בניין אליס (Ellis Hall, על שם אלסון אליס, נשיאה העשירי של האוניברסיטה בין השנים 1901-1920), המאכלס את המחלקות לספרות אנגלית, לימודים קלאסיים, פילוסופיה ומדע הדתות, כנסיית גלברת' (Galbreath Chapel), הבנויה כהעתק של כנסיית כל הקדושים ברחוב ריג'נט בלונדון שתוכננה על ידי ג'ון נאש ב-1824 ומבנים נוספים, בהם מגורי סטודנטים ומשרדים, שרובם נבנו במאה ה-19 ובעשור הראשון של המאה ה-20. בשנת 1969 נחנכה במקום ספריית אלדן (Alden Library), הספרייה המרכזית של האוניברסיטה ואחת ממאה הספריות הגדולות בארצות הברית, הקרויה על שמו של ורנון ר. אלדן, נשיאה ה-15 של האוניברסיטה (כיהן בשנים 1962-1969).
קמפוסים > את'נס > East Green

החלק העתיק ביותר של קמפוס את'נס, כולל 12 מבנים למגורי סטודנטים, מופרדים לגברים ולנשים.
קמפוסים > את'נס > South Green

כולל 24 מבנים למגורי סטודנטים, פארק נרחב לגדות ההוקינג, חדר אוכל מרכזי (Nelson Dining Hall), אצטדיון פוטבול (Peden Stadium), העתיק ביותר במערב התיכון אולם ספורט למשחקי הוקי קרח ומרכז שחייה וקפיצה למים.
קמפוסים > את'נס > West Green

באזור זה ממוקם בניין המחקר האקדמי ( Academic and Research Center, or ARC Building), שנחנך ב-2009, מבני המחלקות לפסיכולוגיה ואקולוגיה (Porter Hall), מבני בתי הספר לרפואה (Irvine Hall ו-Grosvenor Hall) ולהנדסה וטכנולוגיה (Stocker Center), אולם הכדורסל והכדורעף העגול Convocation Center ומתקני ספורט נוספים ובניין רב-תכליתי לכיתות לימוד, אולמות הרצאות ומעבדות מחשבים (Margaret M. Walter Hall) וכן מספר מבנים למגורי סטודנטים.
קמפוסים > קמפוסים נוספים

קמפוסי המשנה של האוניברסיטה נפתחו בערי השדה של אוהיו על מנת לספק חינוך רחב ברמת קולג', עם תמיכה של אוניברסיטת מחקר גדולה.
'Ohio University Eastern Campus  - נוסד ב-1957 בעיר סנט קלריסויל וכולל לימודים לתואר ראשון במגוון תחומים בהם ניהול, תקשורת, בריאות הציבור, מינהל בריאות, חינוך, עבודה סוציאלית, משפט פלילי, היסטוריה ולימודים טכנולוגיים יישומיים.
Ohio University Southern Campus - נוסד ב-1956 בעיר אייאונטון עם שלוחה בפרוטוקורויל. בקמפוס נלמד מגוון גדול של נושאים לתואר ראשון ותארים מתקדמים.
Zanesville - הקמפוס נפתח בעיר זנסוויל ב-1946 עבור חיילים משוחררי מלחמת העולם השנייה כקולג' ללימודי מינהל ציבורי, לימודים טכניים, חינוך וסיעוד. עד שהוקם הקמפוס ב-1967 היו הלימודים פרוסים במספר מבני בתי ספר תיכון בעיר.
Lancaster - בעיר לנקסטר (אוהיו)
Chillicothe - בעיר צ'יליקות', נוסד ב-1946.
שדה התעופה Gordon K. Bush Airport

כ-16 ק"מ מדרום לאת'נס שוכן שדה התעופה גורדון ק. בוש (IATA: ATO, ICAO: KUNI, FAA LID: UNI), שנרכש על ידי אוניברסיטת אוהיו ב-1943 עבור תוכנית לימודי הטיס שהתקיימו בה, ושימש במקביל לטיסות מסחריות. ב-1972 הוקם השדה מחדש, לאחר שכביש מהיר הוקם על אתר השדה הקודם. השדה כולל מסלול טיסה באורך 1,700 מטרים. ב-2002 הוקם בית נתיבות על שם סניידר (C. David Snyder Terminal ). השדה משמש בעיקר לתעופה במחוז את'נס, לאימוני טיסה, לתחזוקה וכנקודת תדלוק ומנוחה.
הערות שוליים

↑  דוח סטודנטים מפורט ל-2015
↑  Class Gateway
↑  נאום Great Society
↑  קולג' גרין באתר האוניברסיטה
↑  אתר הספרייה
↑  איסט גרין
↑  אצטדיון פאדן
↑  בריכת השחייה ומרכז הספורט
↑  סאות' גרין
↑  וסט גרין
↑  eastern Campus
↑  https://www.ohio.edu/advancement/where/southern.cfm southern
↑  קמפוס זנסוויל
↑  קמפוס לנקסטר
↑  קמפוס לנקסטר
↑  על השדה באתר לימודי התעופה באוניברסיטה
↑  על שדה התעופה באתר האוניברסיטה
| --- | --- |
בקרת זהויות :  NLI: 987007572732205171  PLWABN: 9811265263905606  BnF: cb12065867c (data)  GND: 1018654-2  ISNI: 0000 0001 0668 7841  LCCN: n79069797  MusicBrainz: 2b8b6b6a-4eb1-4d6f-9611-be93fca3474a  NKC: ko2008435731  NLA: 36054923  RERO: 02-A005471599  SUDOC: 028923405  VIAF: 144233742   WorldCat (עם VIAF): 144233742 
Gamertsfelter Hall, אחד ממבני מגורי הסטודנטים ב-east green
Academic and Research Center, or ARC Building
אלבניה במשחקים האולימפיים לנוער

| --- | --- |
אלבניה
 
 הוועד האולימפי הלאומי
 קוד ייצוג:  ALB
 השתתפות במשחקי הקיץ (באפור: לא השתתפה)
 2010 • 2014 • 2018
 השתתפות במשחקי החורף (באפור: לא השתתפה)
 2012 • 2016 • 2020 • 2024
אלבניה משתתפת במשחקים האולימפיים לנוער מאז היווסדם באולימפיאדת הנוער סינגפור (2010). אלבניה החלה להשתתף במשחקי החורף החל מאולימפיאדת הנוער לוזאן (2020). עד כה, אף ספורטאי נוער אלבני לא זכה במדליה אולימפית לנוער. ההשתפות של ספורטאי הנוער האלבניים היא בעיקר סמלית.